মঞ্চে প্রধানমন্ত্রী নরেন্দ্র মোদী, লোকসভার স্পিকার সুমিত্রা মহাজনের সঙ্গে দুই প্রাক্তন প্রধানমন্ত্রী মনমোহন সিংহ ও এইচ ডি দেবগৌড়া। রাজ্যসভার নেতা হিসেবে অরুণ জেটলি, বিরোধী দলের উপনেতা আনন্দ শর্মা। গত রবিবার বিজ্ঞান ভবনে উপরাষ্ট্রপতি বেঙ্কাইয়া নায়ডুর বইপ্রকাশ অনুষ্ঠানের মঞ্চে জায়গা হয়নি প্রাক্তন উপপ্রধানমন্ত্রী লালকৃষ্ণ আডবাণীর। তবে বেঙ্কাইয়া রবিশঙ্কর প্রসাদকে দায়িত্ব দিয়েছিলেন, তিনি যেন দর্শকাসনে আডবাণীর সঙ্গে বসেন। উপরাষ্ট্রপতি হিসেবে বেঙ্কাইয়ার এক বছর পূর্তিতে তৈরি বিশেষ তথ্যচিত্র দেখানো হল। সেখানেও আডবাণীকে নিজের ‘গুরু’ বলে সম্বোধন করলেন বেঙ্কাইয়া। বক্তৃতার সময় অন্য কেউ আডবাণীর নাম বললেন না। আর বেঙ্কাইয়া শুধু যে আডবাণীর নামই উল্লেখ করলেন তা নয়, বললেন, ‘‘আমি সব সময় আডবাণীজির একটা কথা মনে রাখি। উনি আমাকে বলেছিলেন, তোমার আচরণ তোমার মতাদর্শের থেকেও জরুরি।’’ প্রায় এক ঘণ্টার অনুষ্ঠানের শেষে আর একটি বিষয় কারও নজর এড়াল না। প্রধানমন্ত্রী চলে যাওয়ার পরেই বেঙ্কাইয়া এগিয়ে গিয়ে আডবাণীর সঙ্গে আলাদা করে কথা বললেন।